**Modlitby misijného ruženca za jednotlivé kontinenty**

Prvou farba je ZELENÁ, ktorá symbolizuje africké lesy a pastviny

***Modlitba za Afriku***

(1) Modlime sa za ľud Afriky a za misionárov, ktorí medzi ním šíria Božiu lásku. Modlime sa za to, aby sme si vedeli vážiť nádhernú africkú krajinu a aby si všetci jej obyvatelia mohli vybudovať bezpečný domov, vypestovať potrebné plodiny a postarať sa o svoje rodiny a spoločenstvá. Amen.

(2) Modlime sa za ľud Afriky a za všetkých misionárov, ktorí tam pracujú. Nech je ich práca prínosom pre nás všetkých. Modlime sa za ukončenie všetkých bojov a za rast Svätej Cirkvi. Amen.

Druhou farbou je ČERVENÁ  pripomínajúca oheň viery, ktorý podnietil misionárov vycestovať do krajín Ameriky

***Modlitba za Ameriku***

(1)Modlime sa za ľud Ameriky a za misionárov, ktorí medzi ním šíria Božiu lásku. Modlime sa za to, aby sme boli vedení Duchom Svätým a vždy hľadali nové spôsoby, ako pomáhať iným ľuďom. Nech ukazujeme tomuto svetu, že ako Božie deti sme všetci bratia a sestry. Amen.

(2) Modlime sa za ľud Ameriky a za všetkých misionárov, ktorí tam pracujú. Snažme sa každý deň hľadať nové spôsoby, ako pomáhať iným a prejavujme svoju lásku všetkým ľuďom. Amen.

Treťou farbou je BIELA, ktorá reprezentuje pápeža žijúceho v Európe

***Modlitba za Európu***

(1)Modlime sa za ľud Európy a za misionárov, ktorí medzi ním šíria Božiu lásku. Modlime sa za to, aby Európa bola miestom, kde bezdomovci nájdu domov, osamelí priateľov, vystrašení útechu a chorí starostlivosť. Amen.

(2) Modlime sa za ľud Európy a za všetkých misionárov, ktorí tam pracujú. Modlime sa za to, aby tam Cirkev aj naďalej pomáhala všetkým núdznym, najmä chorým. Amen.

Štvrtou farbou je MODRÁ, farba vôd, ktoré obklopujú Oceániu

***Modlitba za Oceániu***

(1) Modlime sa za ľud Oceánie a za misionárov, ktorí medzi ním šíria Božiu lásku. Modlime sa za to, aby sme si vážili oceány a morský život a poskytovali im primeranú starostlivosť, aby tunajší ľudia mohli žiť v bezpečí a starať sa jeden o druhého, ako nás to učil Pán Ježiš. Modlime sa tiež za všetkých tých, ktorých práca je spojená s vodami mora. Amen.

(2) Modlime sa za ľud Oceánie a za všetkých misionárov, ktorí tam pracujú. Pamätajme aj na všetkých kresťanov sveta, obzvlášť na tých, ktorí žijú vo vzdialených oblastiach. Amen.

Piatou farbou je ŽLTÁ, ktorá žiari ako ranné ázijské slnko

***Modlitba za Áziu***

(1) Modlime sa za ľud Ázie a za misionárov, ktorí medzi ním šíria Božiu lásku. Modlime sa za to, aby ázijský ľud spolupracoval a vybudoval zo svojej vlasti zem milosrdenstva a pokoja. Zem, v ktorej sa bude každý človek ceniť ako Božie dieťa a s každým sa bude zaobchádzať spravodlivo. Amen.

(2) Modlime sa za ľud Ázie a za všetkých misionárov, ktorí tam pracujú. Modlime sa aj za pokoj a za to, aby sme nikdy nezabúdali na našich chudobných bratov a sestry. Amen.

(3) Modlime sa za ľud Ázie a za misionárov, ktorí medzi ním šíria Božiu lásku. Modlime sa za tie oblasti Ázie, v ktorých prebiehajú boje a vládne nespravodlivosť a chudoba. Prosíme, aby si všetci ľudia navzájom odpustili, delili sa s tým, čo majú, a boli k sebe milí. Amen.

**Spoločná modlitba za misie**

**M**odlime sa, aby všetky deti na svete neustále zažívali

**i**niciatívnu lásku,

**s**poločné priateľstvo a

**i**stý pokoj plynúci z Božej lásky.

**A** to nielen teraz, ale i po všetky veky vekov. Amen.